XO วิ่งแรง 3 วันติดบวกอีก 7% ลุ้นรายได้ปีนี้โต 10% กำไรสุทธิไม่ต่ำกว่าปีก่อน
XO วิ่งแรง 3 วันติดบวกอีก 7% ลุ้นรายได้ปีนี้โต 10% กำไรสุทธิไม่ต่ำกว่าปีก่อน โดย ณ เวลา 11.44 น. อยู่ที่ระดับ 5.00 บาท บวก 0.34 บาท หรือ 7.30% ด้วยมูลค่าซื้อขาย 17.37 ล้านบาท 
16 มี.ค. 2561

ผู้สื่อข่าวรายงานว่า บริษัท เอ็กโซติค ฟู้ด จำกัด (มหาชน) หรือ XO ณ เวลา 11.44 น. ราคาหุ้นอยู่ที่ระดับ 5.00 บาท บวก 0.34 บาท หรือ 7.30% ด้วยมูลค่าซื้อขาย 17.37 ล้านบาท ราคาหุ้นวิ่งกระฉูด 3 วันติดโดยนับตั้งแต่หุ้นปรับตัวเมื่อวันที่ 14 มี.ค.61 อยู่ที่ระดับ 4.54 บาท

นายจิตติพร จันทรัช กรรมการผู้จัดการ บมจ. เอ็กโซติค ฟู้ด (XO) เปิดเผยว่า บริษัทฯตั้งเป้ารายได้ปี 61 จะเติบโตไม่ต่ำกว่า 10% และกำไรสุทธิเติบโตไปในทิศทางเดียวกัน เมื่อเทียบกับปีก่อน จากภาพรวมตลาดซอสปรุงรส น้ำจิ้ม และเครื่องประกอบอาหารไทยยังคงได้รับความนิยมในตลาดต่างประเทศ เป็นโอกาสของบริษัทฯในการขยายตลาดและมีความต้องการซื้อสินค้าเข้ามาอย่างต่อเนื่อง โดยปัจจุบันมียอดขายจากการส่งออกราว 99.8% และสินค้ากลุ่มซอสปรุงรสและน้ำจิ้มเป็นรายได้หลักของบริษัทฯ ที่เป็นสัดส่วนรายได้ราว 71.86% ของรายได้ทั้งหมด
สำหรับโรงงานแห่งที่ 2 ตั้งอยู่ในนิคมอุตสาหกรรมอมตะซิตี้ จ.ระยอง สามารถเดินเครื่องผลิตเต็มประสิทธิภาพแล้ว สนับสนุนกำลังการผลิตสินค้ากลุ่มซอสปรุงรสและน้ำจิ้มให้เพิ่มขึ้นกว่าเดิมอีกเท่าตัว และจะเป็นกุญแจสำคัญในการผลักดันให้ยอดขายเติบโตในอนาคต